b'\n_START_ARTICLE_\nRenkkusilta\n_START_PARAGRAPH_\nRenkkusilta on vesist\xc3\xb6n ylitt\xc3\xa4miseen tarkoitettu puurakenteinen palkkisilta, tilap\xc3\xa4inen pukkisilta. Renkkusilta on rakennettu ristikk\xc3\xa4in asetettujen, tolpista ja palkeista koottujen v\xc3\xa4litukien varaan ja siin\xc3\xa4 on puukansi. Se on helppo purkaa tai siirt\xc3\xa4\xc3\xa4 j\xc3\xa4idenl\xc3\xa4hdon ajaksi._NEWLINE_Suomessa renkkusillat ovat olleet kelirikkoajan ja j\xc3\xa4idenl\xc3\xa4hd\xc3\xb6n vuoksi k\xc3\xa4yt\xc3\xa4nn\xc3\xb6ss\xc3\xa4 tilap\xc3\xa4isi\xc3\xa4 siltarakennelmia, vaikkakin samalle ylityspaikalle on rakennettu joka vuosi uusi renkkusilta. Suomessa sillat on rakennettu kev\xc3\xa4\xc3\xa4ll\xc3\xa4 tulvien laskettua ja purettu viimeist\xc3\xa4\xc3\xa4n syksyll\xc3\xa4 ennen j\xc3\xa4iden tuloa. Yksityisteill\xc3\xa4 sijaitsevia renkkusiltoja on korvattu ter\xc3\xa4sbetonisin siltarakennelmin._NEWLINE_Renkkusilta muodostuu jykevien hirsitelineiden varaan rakennetusta puisesta, yleens\xc3\xa4 yksikaistaisesta siltakannesta. N\xc3\xa4m\xc3\xa4 hirsitelineet antavat sillalle sen nimen: kansanomainen sana renkku tarkoittaa jakkaraa, pallia tai (saha)pukkia. Rakennusmateriaalin vuoksi sillat eiv\xc3\xa4t kest\xc3\xa4 raskaita ajoneuvokuormia, mutta tyypillisesti silta mitoitetaan kest\xc3\xa4m\xc3\xa4\xc3\xa4n alueen tavanomainen liikenne.'